0567.xml
وزیراعظم محمد نواز شریف کا پاکستان میں موسلا دھار بارشوں اور سیلاب سے لوگوں کے نقصانات پر بھارتی وزیراعظم کی طرف سے گہری ہمدردی کے اظہار کیلئے لکھے گئے خط پر اظہار تشکر
اسلام آباد ۔ 8 ستمبر (اے پی پی) وزیراعظم محمد نواز شریف نے پاکستان میں مون سون کی موسلا دھار بارشوں اور اس کے نتیجہ میں سیلاب کے باعث لوگوں کے نقصانات پر بھارتی وزیراعظم کی طرف سے گہری ہمدردی کے اظہار کیلئے لکھے گئے خط پر تشکر کا اظہار کیا ہے۔ وزیراعظم نے امدادی کوششوں میں بھارت کی طرف سے امداد کی پیشکش پر کہا کہ سانحہ کے پیش نظر یکجہتی کا اظہار بڑا قابل قدر ہے۔ انہوں نے بھارتی وزیراعظم نریندرا مودی کے خط کے جواب میں کہا کہ کشمیر کے متاثرہ علاقوں کے دورہ کے دوران سیلاب سے ہونے والی انسانی مشکلات اور املاک کے نقصانات پر انہیں بڑا دکھ ہوا ہے۔ انہوں نے کہا کہ مجھے معلوم ہے کہ لائن آف کنٹرول کی دوسری طرف بھی کشمیریوں کا بڑا جانی و مالی نقصان ہوا ہے۔ ہم مشکل کی اس گھڑی میں متاثرہ خاندانوں کے ساتھ ہمدردی کا اظہار کرتے ہیں۔ انہوں نے کہا کہ ہم متاثرین کی مدد اور بحالی کی کوششوں میں ہر ممکن طور مدد کیلئے تیار ہیں۔ وزیراعظم نواز شریف نے کہا کہ یہ حقیقت ہے کہ جنوبی ایشیاء دنیا کے انتہائی سانحات زدہ علاقوں میں شامل ہے۔ ہم نے امن اور استحکام کے اپنے مشترکہ مقاصد کی پیشرفت کیلئے سفر کا آغاز کر دیا ہے۔ اس کے ساتھ ہی ہمیں سیلاب کے گہرے اسباب کو حل کرنے اور قدرتی سانحات کے خلاف موثر تیاریوں اور اپنی کمیونٹیز کے عزم کو مستحکم بنانے کی ضرورت ہے۔ انہوں نے کہا کہ میرا یقین ہے کہ ڈیزاسٹر مینجمنٹ کے شعبہ میں قریبی تعاون خطے میں امن و ترقی کے ہمارے ایجنڈے کا حصہ ہونا چاہئے۔
APP
08.09.14
0567p.xml
سیلاب متاثرین کیلئے امداد کی پیشکش قابل قدر ہے: نوازشریف کا مودی کو خط
اسلام آباد (سٹاف رپورٹر) وزیراعظم نوازشریف نے اپنے بھارتی ہم منصب نریندر مودی کی طرف سے سیلاب اور بارشوں کے متاثرین کیلئے امداد کی پیشکش کو قابل قدر قرار دیا ہے۔ نریندر مودی کے نام جوابی خط میں وزیراعظم نوازشریف نے کہا ہے کہ وہ شکریہ کے ساتھ انہیں مطلع کرتے ہیں کہ 7ستمبر کو مودی کا خط انہیں موصول ہو گیا تھا جس میں بدترین بارشوں اور سلاب کے متاثرین کے ساتھ ہمدردی کا اظہار کیا گیا ہے۔ دفتر خارجہ نے وزیراعظم کے بیان کی تفصیلات جاری کی ہیں جن کے مطابق یہ جوابی خط 8ستمبر کو بھیجا گیا ہے۔ جوابی خط میں وزیراعظم نوازشریف نے بطور خاص کشمیر کا حوالہ دیتے ہوئے کہا ہے کہ ’’میں نے کشمیر کے متاثرہ علاقوں کا دورہ کیا ہے اور سیلاب اور بارشوں سے ہونے والی تباہی اور عوام کی مشکلات دیکھ کر مجھے گہرا دکھ پہنچا ہے۔ مجھے علم ہے کہ کنٹرول لائن کے دوسری طرف بھی بارشوں اور سیلاب کے باعث کشمیروں نے بھاری جانی اور مالی نقصان برداشت کیا ہے۔ ہماری نیک تمنائیں اور دعائیں مصیبت  میں گھرے ان متاثرہ خاندانوں کے ساتھ ہیں، ہم جس بھی طریقہ سے ممکن ہوا ان کے بچائو اور بحالی کیلئے تمام تر مدد فراہم کرنے کیلئے تیار ہیں۔ بدقسمتی سے جنوبی ایشیا دنیا بھر میں سب سے آفات کا شکار خطہ ہے۔ اب جبکہ ہم امن و استحکام کے مشترکہ مقاصد کے حصول کی جانب پیشرفت کرنے والے ہیں تو ساتھ ہی ہمیں ان مسلسل سیلابوں کی وجوہات پر توجہ مرکوز کرتے ہوئے اپنے عوام کو قدرتی آفات سے بچانے کی تیاری کرنی چاہئے۔ قدرتی آفات سے بچائو کے بندوبست میں قریبی تعاون کو اس خطہ میں امن و ترقی کے ایجنڈا کاحصہ ہونا چاہئے۔ نجی ٹی وی کے مطابق وزیراعظم نواز شریف نے کہا ہے کہ مشکل گھڑی میں نریندر مودی کی جانب سے اظہار یکجہتی قابل تعریف ہے‘ کشمیر میں سیلاب سے ہونے والی تباہ کاریوں پر دکھ ہوا۔ مشکل کی گھڑی میں مدد کا جذبہ قابل قدر ہے، سیلاب کی تباہ کاریوں پر آپ کی ہمدردی کا شکریہ ادا کرتا ہوں۔ میں نے خود کشمیر کے سیلاب زدہ علاقوں کا دورہ کیا اور وہاں سیلاب سے ہونے والی تباہ کاریاںدیکھ کر انتہائی دکھ ہوا ہے۔ لائن آف کنٹرول کی دوسری طرف کشمیریوں کے نقصانات سے آگاہ ہوں۔
nawa-e-waqt
09.09.14